Arvind Kejriwal Diwali Puja: कैबिनेट के सहयोगियों संग अक्षरधाम मंदिर में सीएम केजरीवाल ने किया दीवाली पूजन
अक्षरधाम मंदिर के गेट नंबर चार के पास सजे पंडाल में पूजा की पूर्ण व्यवस्था की गई है। इस पूजन कार्यक्रम का टेलीविजन पर सीधा प्रसारण किया जाएगा। दिल्लीवासी इस प्रसारण के माध्यम से पूजा में शामिल हो सकते हैं वह भी घर पर बैठे-बैठे टेलीविजन के समक्ष।
नई दिल्ली [आशीष गुप्ता]। दिल्ली में सत्तासीन आम आदमी पार्टी सरकार के मुखिया अरविंद केजरीवाल (Delhi Chief Minister Arvind Kejriwal) ने अपनी पत्नी सुनीता के साथ शनिवार शाम को चर्चित अक्षरधाम मंदिर परिसर दीपावली पूजन किया। इस दौरान मुख्यमंत्री अरविंद केजरीवाल के मंत्रिमंडल के सहयोगी भी अक्षरधाम मंदिर परिसर हुई दीपावली पूजा में शामिल हुए। भजन सम्राट अनूप जलोटा के भजनों के साथ दीवाली की पूजा समाप्त हुई।
मिली जानकारी के मुताबिक, अक्षरधाम मंदिर प्रांगण में मुख्यमंत्री अरविंद केजरीवाल ने अपने मंत्रिमंडल के साथ 54 मिनट दीवाली पूजा की। रोशनी में नहाते पंडाल में विधि विधान के साथ पूजन किया गया। गायत्री मंत्र उच्चारण से शुरू हुए दिवाली पूजन कार्यक्रम में शांति पाठ, ज्योति पूजन, गणेश पूजन, कलश पूजन के बाद लक्ष्मी पूजा की गई। सुप्रसिद्ध भजन गायक अनूप जलोटा ने मां लक्ष्मी की आरती कराकर पूजा को सम्पन्न कराया। इस दौरान दो करोड़ दिल्ली वाले टीवी, फेसबुक और यू-ट्यूब पर हुए सीधे प्रसारण के माध्यम से पूजा में शामिल हुए।
अक्षरधाम मंदिर के पीछे की तरफ गेट नंबर चार के पास दिल्ली सरकार द्वारा दीवाली पूजा के लिए भव्य पंडाल सजाया गया था। झंडेवाला देवी मंदिर के पुजारियों ने पूजन कराया। मुख्यमंत्री अरविंद केजरीवाल ने पत्नी सुनीता केजरीवाल के साथ पूजा पूर्ण की। उप मुख्यमंत्री मनीष सिसोदिया ने पत्नी सीमा सिसोदिया के साथ लक्ष्मी पूजन किया। इसमें दिल्ली विधानसभा अध्यक्ष राम निवास गोयल, स्वास्थ्य मंत्री सत्येंद्र जैन, विकास मंत्री गोपाल राय, समाज कल्याण मंत्री राजेंद्र पाल गौतम, खाद्य एवं आपूर्ति मंत्री इमरान हुसैन व अन्य जनप्रतिनिधि अपने परिवार सहित पूजा में शामिल हुए।
इससे पहले मंच पर कलाकारों ने 'जय देव, जय देव...' गीत पर शानदार प्रस्तुति दी। शंख की गूंज से पूरा मंदिर परिसर भक्ति रस में डूब गया। इस पूजा का दौरान दिल्ली वासियों के स्वस्थ रहने के लिए कामना की गई। दिल्ली के विभिन विभागों के अधिकारी भी पूजा में शामिल हुए।
मुख्यमंत्री ने की थी अपील
इससे पहले ट्विटर पर वीडियो जारी कर मुख्यमंत्री अरविंद केजरीवाल ने दिल्ली की सवा दो करोड़ जनता से अपील की थी कि वे सीधे प्रसारण के समय टेलीविजन के सामने आकर इस पूजन में शामिल हों। जिसे दिल्ली की जनता ने सहर्ष स्वीकार करते हुए ट्विटर पर अपने भाव साझा किए थे।
मंत्रोच्चारण के साथ हुई पूजा
मंदिर परिसर में पंडाल में मंच भी बनाया गया था, जहां विधि विधान के साथ लक्ष्मी पूजन किया गया। दिल्ली की जनता के स्वास्थ्य की कामना के लिए मंत्रोच्चारण भी किया गया। इस तरह की व्यवस्था की गई थी कि पूजा शामिल होने वालों के बीच दो गज की दूरी का फासला बना रहा।
सुरक्षा थी कड़ी
अक्षरधाम मंदिर परिसर में पूजन स्थल पर कड़ी सुरक्षा के इंतजाम किए गए थे। वहां भी किसी बाहरी व्यक्ति को प्रवेश की इजाजत नहीं थी। मंत्रिमंडल के अलावा वही लोग शामिल हुए, जिनको वहां बुलाया गया था। या फिर वो अधिकारी और कर्मचारी वहां मौजूद थे, जिन्हें दीवाली पूजन कार्यक्रम की व्यवस्था की कमान सौंपी गई थी। गेट नंबर चार पर तैनात अक्षरधाम मंदिर के सुरक्षा कर्मियों को इस बारे में सख्त हिदायतें दी जा चुकी थीं।
बता दें कि दिल्ली में वायु प्रदूषण के साथ कोरोना वायरस संक्रमण के मामले भी तेजी से बढ़े हैं। इसके मद्देनजर सीएम अरविंद केजरीवाल ने भीड़ भाड़ से बचने की सलाह देते हुए सादगी से दीपावली मनाने की अपील की थी।
Coronavirus: निश्चिंत रहें पूरी तरह सुरक्षित है आपका अखबार, पढ़ें- विशेषज्ञों की राय व देखें- वीडियो
hin_Deva hin_Deva awa_Deva hin_Deva awa_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva